钦定古今图书集成/明伦汇编/宫闱典/第089卷 > 常乐公主 下嫁赵瓌
## 钦定古今图书集成/明伦汇编/宫闱典/第089卷 > 常乐公主 下嫁赵瓌

按《唐书公主列传》：“常乐公主，下嫁赵瓌，生女为周王
妃，武后杀之，逐瓌括州刺史，徙寿州。越王贞将举兵，
遗瓌书假道，瓌将应之。主进使者曰：‘为我谢王，与其
进，不与其退。若诸王皆丈夫，不应淹久至是。我闻杨
氏篡周，尉迟迥乃周出，犹能连突厥，使天下响震，况
诸王国懿亲，宗社所托，不舍生取义，尚何须邪？人臣
同国患为忠，不同为逆，王等勉之’。”王败，周兴劾瓌与
主连谋，皆被杀。

按《旧唐书中宗赵皇后传》：“后父瓌，尚高祖女常乐公
主，历迁左千牛将军。中宗为英王时，纳后为妃。既而
妃母公主得罪，妃亦坐废，幽死内侍省。则天临朝，瓌
为寿州刺史，坐与越王贞连谋被诛，公主亦坐死。神
龙元年，赠瓌左卫大将军。”